ประกันหายช็อกลดเบี้ยน้ำท่วม
ราคาตลาดเริ่มทรุดต่ำกว่า1% ทิพยซื้อรีอินชัวเรอร์2พันล้าน
6 เม.ย. 2555

ราคาตลาดเริ่มทรุดต่ำกว่า1% ทิพยซื้อรีอินชัวเรอร์2พันล้าน
บริษัทประกันภัยเริ่มหายตกใจน้ำท่วม ค่าเบี้ยภัยธรรมชาติเริ่มปรับลดต่ำกว่า 1%
นายทนงศักดิ์ ศรีเรืองสุข รองกรรมการผู้จัดการใหญ่ บริษัท ทิพยประกันภัย เปิดเผยว่า ขณะนี้อัตราค่าเบี้ยประกันภัยธรรมชาติในตลาดได้เริ่มปรับลดลงมาอยู่ที่ระดับต่ำกว่า 1% ของทุนประกันแล้ว หลังจากตลาดเริ่มหายตกใจกับเหตุการณ์น้ำท่วมใหญ่ที่เกิดขึ้น ค่าเบี้ยประกันภัยธรรมชาติได้ปรับเพิ่มขึ้นไปอยู่ที่ระดับสูงถึง 1.5-5% จากเดิมเริ่มต้นที่ 0.01% ซึ่งแม้แต่บ้านที่ไม่ถูกน้ำท่วมค่าเบี้ยภัยธรรมชาติก็ยังปรับขึ้นไป 30% 
อย่างไรก็ตาม ในปีนี้บริษัทตั้งเป้าขายเบี้ยประกันภัยธรรมชาติให้ได้ 1,000 ล้านบาท และก็ได้รับการตอบรับจากลูกค้าเป็นอย่างดี ซึ่งเมื่อเดือน ม.ค.ที่ผ่านมา ก็ขายเบี้ยได้ 50 ล้านบาท ซึ่งบริษัทต้องขายให้ได้ตามเป้า เพราะได้เสียค่าเบี้ยไป 200 ล้านบาท เพื่อซื้อประกันภัยต่อสำหรับความคุ้มครองภัยธรรมชาติแล้วถึง 2,000 ล้านบาท 
สำหรับค่าสินไหมจากเหตุการณ์น้ำท่วมนั้น บริษัทได้จ่ายให้ลูกค้าไปแล้วประมาณ 50% จากค่าสินไหมรวมประมาณ 1.3-1.4 หมื่นล้านบาท แต่บริษัทจ่ายเองจริงๆ แค่ 600 ล้านบาทเท่านั้น ส่วนที่เหลือเป็นความรับผิดชอบของบริษัทรับประกันภัยต่อต่างชาติ หรือรีอินชัวเรอร์ 
“ทั้งนี้ บริษัทตั้งเป้าหมายเบี้ยรับรวมปีนี้ไว้ที่ 2 หมื่นล้านบาท แบ่งเป็นเบี้ยรถยนต์ 6,000 ล้านบาท และเบี้ยที่ไม่ใช่รถยนต์ หรือนันมอเตอร์ 1.4 หมื่นล้านบาท โดยใช้กลยุทธ์เติบโตทุกกลุ่มลูกค้าทั้งรายย่อยและรายใหญ่ มีกรมธรรม์ใหม่ออกทุกไตรมาสและเพิ่มตัวแทนปีนี้เป็น 6,000 คน จากปัจจุบัน 2,000 คน โดยใช้กลยุทธ์ให้ผลตอบแทนตัวแทนสูงกว่าคู่แข่ง ซึ่งในไตรมาสแรกที่ผ่านมาก็มียอดเบี้ยเกินเป้ามา 5-10% โดยเฉพาะประกันภัยเบ็ดเตล็ดโตถึง 15%” นายทนงศักดิ์ กล่าวว่า 
จากเหตุการณ์ระเบิดที่หาดใหญ่ คาดว่าจะทำให้เบี้ยประกันภัยก่อการร้ายปรับเพิ่มขึ้นแน่ ซึ่งต้องขึ้นอยู่กับทุนประกัน ค่าความเสียหายส่วนแรกและสถานที่ตั้งด้วย โดยปัจจุบันเบี้ยประกันภัยก่อการร้ายจะเก็บอยู่ที่ 0.5-5% ของทุนประกัน ซึ่งบริษัทพร้อมขายประกันก่อการร้ายให้กับลูกค้าในทุกพื้นที่ และตอนนี้มีลูกค้าในภาคใต้ติดต่อเข้ามามากพอสมควร